หน่วยฝนหลวงทุกภาคประจำการณ์ติดตามสภาพอากาศอย่างใกล้ชิด หากมีความเหมาะสม พร้อมปฏิบัติงาน เพื่อช่วยพื้นที่ที่ได้รับผลกระทบบรรเทาปัญหาภัยแล้ง
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า ตามที่เมื่อวานนี้ (5 มี.ค. 2562) หน่วยปฏิบัติการฝนหลวงขอนแก่นและพิษณุโลกได้ขึ้นบินปฏิบัติการเพื่อช่วยเหลือพื้นที่ที่ได้รับผลกระทบ โดยหน่วยปฏิบัติการฯ จังหวัดขอนแก่น ได้ขึ้นปฏิบัติการเลี้ยงเมฆให้อ้วนเพื่อให้เมฆพัฒนาตัวเป็นกลุ่มฝน โดยมีเป้าหมายเพิ่มปริมาณน้ำในพื้นที่ลุ่มรับน้ำเขื่อนอุบลรัตน์ เกิดเป็นเพียงละอองฝนประกอบกับอุณหภูมิภาคพื้นค่อนข้างสูง จึงไม่สามารถพัฒนาเป็นเมฆฝนลงสู่พื้นดินได้ แลหน่วยปฏิบัติการฯ พิษณุโลก ได้ขึ้นบินปฏิบัติการเมื่อวานนี้โดยมีเป้าหมายยับยั้งการเกิดลูกเห็บ แต่กลุ่มเมฆไม่อาจพัฒนาตัวเป็นลูกเห็บได้        สำหรับแผนปฏิบัติการฝนหลวงประจำวันนี้ (วันที่ 6 มีนาคม 2562) หน่วยปฏิบัติการฯ จังหวัดจันทบุรียังติดตามสภาพอากาศระหว่างวัน หากมีเมฆธรรมชาติก่อตัวขึ้น จะสามารถวางแผนขึ้นบินปฏิบัติการเพื่อเสริมเมฆให้ตกเป็นฝนในพื้นที่เป้าหมายทันที ส่วนพื้นที่ภาคกลาง หน่วยปฏิบัติการฯ จังหวัดนครสวรรค์ และหน่วยปฏิบัติการฯ จังหวัดกาญจนบุรี จึงขอติดตามสภาพอากาศระหว่างวัน หากมีความเหมาะสมจะวางแผนขึ้นบินปฏิบัติการเติมน้ำในพื้นที่ลุ่มรับน้ำอ่างเก็บน้ำทับเสลา เขื่อนกระเสียว รวมถึงพื้นที่การเกษตรที่ประสบปัญหาภัยแล้งอยู่ในขณะนี้        สำหรับพื้นที่ภาคเหนือ หลายจังหวัดมีคุณภาพอากาศดีขึ้นอยู่ในเกณฑ์ปานกลาง มีบางจังหวัดเช่นแม่ฮ่องสอนที่อยู่ในเกณฑ์เริ่มส่งผลกระทบต่อสุขภาพ โดยหน่วยปฏิบัติการฯ จังหวัดเชียงใหม่ และพิษณุโลกติดตามสภาพอากาศต่อเนื่องเพื่อวางแผนขึ้นบินปฏิบัติการช่วยเหลือพื้นที่การเกษตรที่ได้รับผลกระทบและพื้นที่ที่ประสบปัญหาฝุ่นละอองเกินค่ามาตรฐานต่อไป        เช่นกันกับพื้นที่ภาคตะวันออกเฉียงเหนือ หน่วยปฏิบัติการฯ จังหวัดขอนแก่นและอุดรธานีติดตามสภาพอากาศอย่างใกล้ชิด หากมีความเหมาะสมจะวางแผนเติมน้ำในพื้นที่ลุ่มรับน้ำเขื่อนอุบลรัตน์ เขื่อนสิรินธร และอ่างเก็บน้ำห้วยหลวง รวมถึงพื้นที่การเกษตรบริเวณบุรีรัมย์ ร้อยเอ็ด นครราชสีมา และสกลนคร และภาคใต้ ทางหน่วยปฏิบัติการฯ อำเภอหัวหิน จังหวัดประจวบคีรีขันธ์และสงขลา เฝ้าติดตามเพื่อทำการบินบรรเทาปัญหาสภาวะแล้งเช่นเดียวกัน